אינגריד כריסטיאנסן

אינגריד כריסטיאנסן (בנורווגית: Ingrid Kristiansen;‏ נולדה ב-21 במרץ 1956) היא אתלטית נורווגית בעבר, אלופת עולם (רומא 1987), אלופת אירופה (שטוטגרט 1986) ושיאנית עולם (1985–1993) בריצת 10000 מטר, שיאנית עולם (1986–1995) בריצת 5000 מטר, שיאנית עולם (1987–2007) בריצת חצי מרתון ושיאנית עולם (1985–1998) בריצת מרתון. אלופת עולם בריצת שדה (1988). כריסטיאנסן היא אלופת מרתון ניו יורק (1989), פעמיים אלופת מרתון בוסטון (1986 ו-1989), 4 פעמים אלופת מרתון לונדון (1984, 1985, 1987 ו-1988), יותר מכל ספורטאי אחר בהיסטוריה, אלופת מרתון שיקגו (1986), 3 פעמים ברציפות אלופת מרתון סטוקהולם (1980–1982) ופעמיים ברציפות אלופת מרתון יוסטון (1983 ו-1984). בסך הכל היא ניצחה ב-13 ריצות מרתון. במהלך הקריירה שלה קבעה כריסטיאנסן 7 שיאי עולם בריצות הארוכות. האישה הראשונה בהיסטוריה שרצה 5000 מטר מתחת ל-15 דקות. כריסטיאנסן נולדה וגדלה בטרונדהיים. בריצת המרתון הראשונה שלה שנערכה בסטוקהולם, שוודיה בשנת 1980 שנה לאחר היווסדו, ניצחה כריסטיאנסן בתוצאה של 2:38:45 שעות. בתחרות שנערכה באוסלו ב-1 ביולי 1981 קבעה כריסטיאנסן בריצת 5000 מטר שיא עולם חדש של 15:28.43 דקות. באליפות אירופה שנערכה באתונה, יוון] ב-12 בספטמבר 1982 זכתה כריסטיאנסן במדליית ארד בריצת מרתון בתוצאה של 2:36:38 שעות, אחרי רוזה מוטה מפורטוגל (2:36:03 שעות) ולאורה פוגלי מאיטליה (2:36:28 שעות). בתחרות שנערכה באוסלו, שוודיה ב-28 ביוני 1984 קבעה כריסטיאנסן בריצת 5000 מטר שיא עולם חדש של 14:58.89 דקות, שיפור לשיא בן השנתיים של מארי דקר מארצות הברית (15:08.26 דקות) ובכך הייתה לאישה הראשונה בהיסטוריה שרצה ריצה זו מתחת ל-15 דקות. שיא זה החזיק מעמד שנה וחודשיים ונשבר על ידי זולה באד מבריטניה (14:48.07 דקות). חודש ושבוע לאחר מכן, באולימפיאדת לוס אנג'לס (1984) בריצת המרתון הראשונה שנערכה לנשים במשחקים האולימפיים סיימה כריסטיאנסן במקום רביעי בתוצאה של 2:27:14 שעות. במרתון לונדון שנערך ב-21 באפריל 1985 הגנה כריסטיאנסן על תוארה בשיא עולם חדש של 2:21:06 שעות, שיפור לשיא העולם בן השנתיים של ג'ואן בנואה מארצות הברית (2:22:43 שעות). שיאה זה החזיק מעמד 13 שנים ונשבר על ידי טגלה לורופ מקניה (2:20:47 שעות). בתחרות שנערכה באוסלו ב-27 ביולי אותה שנה היא זכתה בריצת 10000 מטר בשיא עולם חדש של 30:59.42 דקות, שיפור לשיא העולם בן השנה של אולגה בונדרנקו מברית המועצות (31:13.78 דקות) ובכך הייתה לאישה הראשונה בהיסטוריה שרצה ריצה זו מתחת ל-31 דקות. בתחרות שנערכה באוסלו ב-5 ביולי 1986 שיפרה כריסטיאנסן את שיאה העולמי בריצת 10000 מטר והעמידה אותו על תוצאה של 30:13.74 דקות. שיא זה החזיק מעמד 7 שנים ונשבר על ידי ואנג ז'ונשיה מסין (29:31.78 דקות). חודש לאחר מכן, בתחרות שנערכה בסטוקהולם ב-5 באוגוסט היא קבעה בריצת 5000 מטר שיא עולם חדש של 14:37.33 דקות. שיא זה החזיק מעמד 9 שנים ונשבר על ידי פרננדה ריביירו מפורטוגל (14:36.45 דקות). בריצת חצי מרתון שנערכה בסנדנס, נורווגיה ב-5 באפריל 1987 קבעה כריסטיאנסן שיא עולם חדש של 1:06:40 שעות, שיפור לשיא בין ה-3 שנים של ג'ואן בנואה (1:08:34 שעות), שיא זה החזיק מעמד 20 שנים ונשבר על ידי לורנה קיפלאגט מקניה (1:06:25 שעות). באליפות העולם שנערכה ברומא, איטליה ב-4 בספטמבר 1987 היא זכתה במדליית זהב בריצת 10000 מטר בתוצאה של 31:05.85 דקות, לפני ילנה ז'ופיבה-ויאזובה מברית המועצות (31:09.40 דקות) וקתרין וסל ממזרח גרמניה (31:11.34 דקות). באולימפיאדת סיאול (1988) היא השתתפה בריצת 10000 מטר אך לא סיימה אותה. ריצת 3000 מטר: 8:34.10 דקות (1986) ריצת 5000 מטר: 14:37.33 דקות (1986), שיא עולם בעבר ריצת 10000 מטר: 30:13.74 (1986), שיא עולם בעבר ריצת חצי מרתון: 1:06:40 שעות (1987), שיא עולם בעבר ריצת מרתון: 2:21:06 שעות (1985), שיא עולם בעבר מדיה וקבצים בנושא אינגריד כריסטיאנסן בוויקישיתוף אינגריד כריסטיאנסן, באתר הוועד האולימפי הבין-לאומי אינגריד כריסטיאנסן, באתר olympedia.org אינגריד כריסטיאנסן, באתר התאחדות האתלטיקה הבין-לאומית אינגריד כריסטיאנסן, באתר Track and Field (נשים)